http://www.thaigov.go.th

 วันนี้ (18 กรกฎาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตร สำหรับมาตรฐานบังคับ (ฉบับที่ ..) พ.ศ. ....

 2. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคาร บางชนิด หรือบางประเภท ในพื้นที่บางส่วนในท้องที่จังหวัดเลย พ.ศ. ....

          3. เรื่อง ร่างกฎกระทรวงกำหนดเครื่องแบบนักเรียนช่างกรมอู่ทหารเรือ พ.ศ. ....

 4. เรื่อง ร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติ สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เนื่องในโอกาส พระราชพิธีฉลองพระชนมายุ 5 รอบ 4 กรกฎาคม 2560 พ.ศ. ....

|  |
| --- |
| **เศรษฐกิจ- สังคม** |

 5. เรื่อง ขอความเห็นชอบยุทธศาสตร์พัฒนากำลังคนสนับสนุนเขตพัฒนาพิเศษภาค ตะวันออก (พ.ศ. 2560 – 2564)

 6. เรื่อง การแก้ไขปัญหาการบริหารจัดการบึงบอระเพ็ด จังหวัดนครสวรรค์ (การปรับปรุง องค์ประกอบและอำนาจหน้าที่ของคณะกรรมการฟื้นฟู อนุรักษ์และพัฒนา

 บึงบอระเพ็ด จังหวัดนครสวรรค์)

|  |
| --- |
| **ต่างประเทศ** |

 7. เรื่อง เอกสาร Ministerial Declaration of the High-level Political Forum on Sustainable Development and the ECOSOC High-level Segment

 8. เรื่อง การรับรองร่างปฏิญญาร่วมว่าด้วยการประกาศเริ่มการเจรจาความตกลงการค้า

 เสรีไทย-ตุรกี

 9. เรื่อง การขออนุมัติลงนามในร่างบันทึกการหารือคณะทำงานเพื่อความร่วมมือไทย (ภาคเหนือ) – ยูนนาน ครั้งที่ 6

  10. เรื่อง ขออนุมัติเอกสารขอบเขตอำนาจหน้าที่สำหรับคณะทำงานสาขาความร่วมมือ เศรษฐกิจข้ามพรมแดน ภายใต้กรอบความร่วมมือแม่โขง - ล้านช้าง

|  |
| --- |
| **แต่งตั้ง** |

 11. เรื่อง การแต่งตั้งคณะกรรมการพัฒนาการบริหารงานยุติธรรมระดับจังหวัด (กพยจ.)

 12. เรื่อง การเปลี่ยนโฆษกกระทรวงดิจิทัลเพื่อเศรษฐกิจและสังคม

 13. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการการทาง พิเศษแห่งไทย

 14. เรื่อง แต่งตั้งกรรมการผู้ทรงคุณวุฒิในคณะกรรมการสภาวิชาชีพวิทยาศาสตร์และ เทคโนโลยี

 15. เรื่อง การแต่งตั้งกรรมการผู้ทรงคุณวุฒิในคณะกรรมการส่งเสริมศิลปะร่วมสมัย

 ตามพระราชบัญญัติส่งเสริมศิลปะร่วมสมัย พ.ศ. 2551

 16. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงมหาดไทย)

 17. เรื่อง การแต่งตั้งข้าราชการให้ดำรงตำแหน่งผู้อำนวยการสำนักข่าวกรองแห่งชาติ

 (นักบริหารสูง) (สำนักนายกรัฐมนตรี)

 18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง

 (กระทรวงพาณิชย์)

 19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง

 20. เรื่อง แต่งตั้งประธานกรรมการและกรรมการอื่นในคณะกรรมการการท่าเรือ

 แห่งประเทศไทย

\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ (ฉบับที่ ..) พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฏีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 1. กำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับเกี่ยวกับการปฏิบัติทางการเพาะเลี้ยงสัตว์น้ำที่ดีสำหรับฟาร์มผลิตลูกกุ้งขาวแวนนาไมปลอดโรค ให้เป็นไปตามตารางที่ 3 ท้ายกฎกระทรวง โดยการตรวจประเมินครั้งแรกหรือการตรวจประเมินใหม่ (การตรวจต่ออายุใบรับรอง) ค่าตรวจสอบและรับรองตามจำนวนผู้ตรวจประเมิน **ทั้งนี้ ไม่เกิน 5,000 บาท** ต่อคนต่อวัน และจำนวนผู้ตรวจประเมินที่ใช้ให้พิจารณากำหนดดังต่อไปนี้

 1.1 ฟาร์มขนาด**ไม่เกิน 5 ไร่** ใช้ผู้ตรวจประเมินสูงสุด**ไม่เกิน 1 คนต่อวัน**

 1.2 ฟาร์มขนาด**มากกว่า 5 ไร่ขึ้นไป** ใช้ผู้ตรวจประเมินสูงสุด**ไม่เกิน 2 คนต่อวัน**

 2. การตรวจติดตาม ค่าตรวจสอบและรับรองตามจำนวนผู้ตรวจประเมิน ทั้งนี้ ไม่เกิน 1 ใน 3 ของจำนวนผู้ตรวจประเมิน โดยขั้นต่ำให้ใช้ผู้ตรวจประเมิน 1 คน ไม่เกินครึ่งวัน

 3. ค่าตรวจวิเคราะห์ทางห้องปฏิบัติการสำหรับการตรวจวิเคราะห์โรคกุ้งตามมาตรฐานนี้ กำหนด

**ไม่เกินโรคละ 1,000 บาทต่อหนึ่งตัวอย่างการทดสอบ**

**2. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดเลย พ.ศ. ....**

          คณะรัฐมนตรีมีมติอนุมัติหลักการร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดเลย พ.ศ. ....ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

           **สาระสำคัญของร่างกฎหมาย ฯ** เป็นการกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่จังหวัดเลย เพื่อประโยชน์ในด้านการป้องกันอัคคีภัย

การรักษาคุณภาพสิ่งแวดล้อม การผังเมือง การสถาปัตยกรรม และการอำนวยความสะดวกแก่การจราจร

ซึ่งคณะกรรมการควบคุมอาคารได้ให้ความเห็นชอบแล้ว

**3. เรื่อง ร่างกฎกระทรวงกำหนดเครื่องแบบนักเรียนช่างกรมอู่ทหารเรือ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดเครื่องแบบนักเรียนช่างกรมอู่ทหารเรือ พ.ศ. .... ตามที่กระทรวงกลาโหม (กห.) เสนอ และให้ส่งสำนักงานคณะกรรมการกฤษฎีกาตรวจพิจารณา

แล้วดำเนินการต่อไปได้

 กห. เสนอว่า เพื่อให้นักเรียนช่างกรมอู่ทหารเรือ โรงเรียนช่างกรมอู่ทหารเรือ กองการศึกษา

กรมพัฒนาการช่าง กรมอู่ทหารเรือ มีเครื่องแบบที่สามารถสวมใส่ได้ถูกต้อง มีความเรียบร้อย สง่างาม และมีความเป็นมาตรฐาน เหมาะสมกับการปฏิบัติงาน สอดคล้องกับเครื่องแบบข้าราชการ ลูกจ้าง และพนักงานราชการของกองทัพเรือ สมควรกำหนดให้มีเครื่องแบบนักเรียนช่างกรมอู่ทหารเรือ

 **สาระสำคัญของร่างกฎกระทรวง**

 1. กำหนดชนิดเครื่องแบบของนักเรียนช่างกรมอู่ทหารเรือ มี 3 ชนิด คือเครื่องแบบปกติลำลองกากี เครื่องแบบปกติลำลองขาว และเครื่องแบบฝึกงาน

 2. กำหนดลักษณะและส่วนประกอบของเครื่องแบบ ดังนี้

 2.1 หมวกมี 3 ชนิด คือ หมวกหนีบสีกากี หมวกหนีบสีขาว และหมวกนิรภัยสีเหลือง

 2.2 เสื้อมี 5 ชนิด คือ เสื้อคอพับแขนสั้นสีกากี เสื้อคอพับแขนยาวสีกากี เสื้อยืดคอวีแขนสั้นสีขาว เสื้อคอพับแขนสั้นสีขาว และชุดเสื้อกางเกงติดกันสีน้ำเงินดำ

 2.3 กางเกงมี 2 ชนิด คือ กางเกงขายาวสีกากี และกางเกงขายาวสีขาว

 2.4 เข็มขัดสีดำ ตัวเข็มขัดทำด้วยหนังสีดำหรือด้ายถักสีดำ กว้าง 3.2 เซนติเมตร

 3. กำหนดแพรแถบเหรียญที่ระลึก เครื่องหมายสังกัด เครื่องหมายชั้นปีการศึกษา และเครื่องหมายตำแหน่งหัวหน้านักเรียน

**4. เรื่อง ร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติสมเด็จพระเจ้าลูกเธอ**

**เจ้าฟ้าจุฬาภรณวลัยลักษณ์ อัครราชกุมารี เนื่องในโอกาสพระราชพิธีฉลองพระชนมายุ 5 รอบ 4 กรกฎาคม 2560 พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดลักษณะของเหรียญกษาปณ์ที่ระลึกเฉลิมพระเกียรติสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เนื่องในโอกาสพระราชพิธีฉลองพระชนมายุ 5 รอบ 4 กรกฎาคม 2560 พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

กค. เสนอว่า เนื่องในโอกาสที่สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ทรงเจริญพระชนมายุ 60 พรรษา ในวันที่ 4 กรกฎาคม 2560 และเพื่อเป็นการเฉลิมพระเกียรติและสำนึกใน

พระกรุณาคุณ ตลอดจนเผยแพร่พระปรีชาด้านวิทยาศาสตร์ ซึ่งทรงศึกษาค้นคว้าเกี่ยวกับสารเคมีก่อมะเร็งและพิษวิทยาสิ่งแวดล้อม ทรงก่อตั้งและทรงเป็นประธานมูลนิธิจุฬาภรณ์ และทรงมีพระดำริให้จัดตั้งโรงพยาบาลจุฬาภรณ์ขึ้นเพื่อช่วยเหลือราษฎร์ที่เจ็บป่วยด้วยโรคมะเร็ง โดยเฉพาะผู้ป่วยยากไร้และอาศัยอยู่ในท้องถิ่นห่างไกล ให้ได้รับการบำบัดรักษาอย่างมีคุณภาพ โดยทรงมุ่งหวังให้เป็นศูนย์การศึกษาวิจัยและรักษาโรคมะเร็งของประเทศไทย กค. จึงได้จัดทำเหรียญกษาปณ์ที่ระลึกเฉลิมพระเกียรติสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เนื่องในโอกาสพระราชพิธีฉลองพระชนมายุ 5 รอบ 4 กรกฎาคม 2560 ทั้งนี้ กค. ได้ขอพระราชทานพระราชานุญาตจัดทำเหรียญกษาปณ์ที่ระลึกเนื่องในโอกาสดังกล่าว ตามแบบที่ทูลเกล้าฯ ถวาย ซึ่งได้รับพระราชทาน

พระราชานุญาตแล้ว

 **สาระสำคัญของร่างกฎกระทรวง**

 กำหนดชนิด ราคา โลหะ อัตราเนื้อโลหะ น้ำหนัก ขนาด อัตราเผื่อเหลือเผื่อขาด ลวดลาย และลักษณะอื่น ๆ ของเหรียญกษาปณ์ทองคำ ชนิดราคาหนึ่งหมื่นหกพันบาท เหรียญกษาปณ์เงิน ชนิดราคาแปดร้อยบาท และเหรียญกษาปณ์โลหะสีขาว (ทองแดงผสมนิกเกิล) ชนิดราคาห้าสิบบาท

|  |
| --- |
| **เศรษฐกิจ- สังคม** |

**5. เรื่อง ขอความเห็นชอบยุทธศาสตร์พัฒนากำลังคนสนับสนุนเขตพัฒนาพิเศษภาคตะวันออก (พ.ศ. 2560 – 2564)**

          คณะรัฐมนตรีมีมติเห็นชอบยุทธศาสตร์พัฒนากำลังคนสนับสนุนเขตพัฒนาพิเศษภาคตะวันออก (พ.ศ. 2560 – 2564) ตามที่กระทรวงศึกษาธิการ (ศธ.) เสนอ

 ทั้งนี้ ให้ ศธ. ร่วมกับหน่วยงานที่เกี่ยวข้องจัดทำแผนบูรณาการการพัฒนาบุคลากรเพื่อรองรับการพัฒนาอุตสาหกรรมอนาคตของประเทศในเขตพัฒนาพิเศษภาคตะวันออกทั้งในส่วนของภาครัฐและเอกชน ให้ครอบคลุมการศึกษาทั้งระบบ รวมทั้งให้เห็นถึงความเชื่อมโยงของแผนงาน / โครงการภายใต้ยุทธศาสตร์การพัฒนากำลังคนฯ กับเป้าหมายและแนวทางการพัฒนาของแผนงานพัฒนาระเบียงเศรษฐกิจภาคตะวันออก (พ.ศ. 2560 – 2564) และยุทธศาสตร์ชาติ 20 ปี รวมทั้งให้สำนักเลขาธิการคณะรัฐมนตรีส่งยุทธศาสตร์พัฒนากำลังคนสนับสนุนเขตพัฒนาพิเศษภาคตะวันออก (พ.ศ. 2560 – 2564) ให้คณะกรรมการเตรียมการยุทธศาสตร์ชาติทราบเพื่อใช้เป็นข้อมูลประกอบการพิจารณาดำเนินการเกี่ยวกับการเตรียมการยุทธศาสตร์ในส่วนที่เกี่ยวข้องต่อไป

           **สาระสำคัญของยุทธศาสตร์พัฒนากำลังคนสนับสนุนเขตพัฒนาพิเศษภาคตะวันออก (พ.ศ. 2560 – 2564)** มีวัตถุประสงค์เพื่อผลิตและพัฒนากำลังคนอาชีวศึกษาที่มีคุณภาพและมาตรฐานสากลรองรับการพัฒนา EEC เสริมสร้างคุณลักษณะผู้เรียนให้มีความรู้ ทักษะนิสัยอุตสาหกรรม คุณธรรม จริยธรรม และความสามารถในการปรับตัวต่อการเปลี่ยนแปลงที่สอดคล้องกับการประกอบอาชีพและการดำรงชีวิตในเขตพัฒนาพิเศษภาคตะวันออก ส่งเสริมความร่วมมือกับสถานประกอบการ ประชาสังคมในรูปแบบประชารัฐเพื่อยกระดับมาตรฐานการจัดอาชีวศึกษาในทุกมิติให้สอดคล้องกับบริบทของภาคการผลิตและบริการใน EEC รวมทั้งเพิ่มขีดความสามารถ คณาจารย์ ครู บุคลากรทางการศึกษาและครูฝึกในสถานประกอบการ รองรับการจัดการเรียนการสอนสอดคล้องกับการพัฒนาภาคการผลิตและบริการในยุคประเทศไทย 4.0 ประกอบด้วย 6 ยุทธศาสตร์ ได้แก่ **ยุทธศาสตร์ที่** 1. จัดการอาชีวศึกษาเพื่อความมั่นคงของสังคมและประเทศชาติ **ยุทธศาสตร์ที่** 2. ผลิตและพัฒนากำลังคนระดับอาชีวศึกษาการวิจัย และนวัตกรรมเพื่อสร้างความสามารถในการแข่งขันของประเทศ **ยุทธศาสตร์ที่** 3. การพัฒนาศักยภาพกำลังคนด้านอาชีวศึกษาทุกช่วงวัยและการสร้างสังคมแห่งการเรียนรู้ **ยุทธศาสตร์ที่** 4. การสร้างโอกาสความเสมอภาค และความเท่าเทียมกันด้านอาชีวศึกษา **ยุทธศาสตร์ที่** 5. การสอน การแนะนำทั้งในและนอกระบบการศึกษาเพื่อสร้างการเติบโตของคุณภาพชีวิตที่เป็นมิตรต่อสิ่งแวดล้อม และ**ยุทธศาสตร์ที่** 6. การขับเคลื่อนธุรกิจเศรษฐกิจ ประเทศ ด้วยงานวิจัยทุกระดับ เพื่อการปรับสมดุลและพัฒนาระบบการจัดการบริหารจัดการภาครัฐ

**6. เรื่อง การแก้ไขปัญหาการบริหารจัดการบึงบอระเพ็ด จังหวัดนครสวรรค์ (การปรับปรุงองค์ประกอบและอำนาจหน้าที่ของคณะกรรมการฟื้นฟู อนุรักษ์และพัฒนาบึงบอระเพ็ด จังหวัดนครสวรรค์)**

 คณะรัฐมนตรีมีมติเห็นชอบการปรับปรุงองค์ประกอบและอำนาจหน้าที่ของกรรมการฟื้นฟู อนุรักษ์และพัฒนาบึงบอระเพ็ด จังหวัดนครสวรรค์ ตามที่กระทรวงเกษตรและสหกรณ์ (กษ.) เสนอ ดังนี้

 1. ปรับปรุงประธานกรรมการ **จากเดิม** นายกรัฐมนตรีหรือรองนายกรัฐมนตรีที่ได้รับมอบหมาย **เป็น** รองนายกรัฐมนตรี (พลอากาศเอก ประจิน จั่นตอง) ที่กำกับการบริหารราชการ กษ.

 2. ปรับปรุงกรรมการในลำดับที่ 8 **จากเดิม** ผู้ตรวจราชการสำนักนายกรัฐมนตรี เขต 3 **เป็น** ผู้ตรวจราชการสำนักนายกรัฐมนตรี เขต 18 และลำดับที่ 9 **จากเดิม** ผู้ตรวจราชการกระทรวงเกษตรและสหกรณ์ เขต 3 **เป็น** ผู้ตรวจราชการกระทรวงเกษตรและสหกรณ์ เขต 18

 3. ปรับปรุงอำนาจหน้าที่ **จากเดิม** 5 ข้อ **เป็น** 3 ข้อ

|  |
| --- |
| **ต่างประเทศ** |

**7. เรื่อง เอกสาร Ministerial Declaration of the High-level Political Forum on Sustainable Development and the ECOSOC High-level Segment**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบ (ร่าง) เอกสาร Ministerial Declaration of the High-level Political Forum on Sustainable Development and the ECOSOC High-level Segment

2. หากมีความจำเป็นต้องปรับปรุง (ร่าง) เอกสาร Ministerial Declaration of the High-level Political Forum on Sustainable Development and the ECOSOC High-level Segment ในส่วนที่มิใช่สาระสำคัญหรือไม่ขัดต่อผลประโยชน์ของประเทศไทย ให้เป็นดุลยพินิจของหัวหน้าคณะผู้แทนไทยเป็นผู้พิจารณา โดยไม่ต้องนำเสนอคณะรัฐมนตรีพิจารณาใหม่

 **สาระสำคัญของ (ร่าง) เอกสาร Ministerial Declarationฯ เป็นการตระหนักและเน้นที่จะมุ่งมั่นร่วมกันดำเนินการตามเป้าหมายการพัฒนาที่ยั่งยืน ค.ศ. 2030 ครอบคลุมประเด็นต่าง ๆ เช่น**

 1. **เน้นประชาชนเป็นศูนย์กลาง** เป็นสากล และยืดหยุ่นและดำเนินการอย่างบูรณาการ ไม่แบ่งแยกและมีความสมดุลระหว่างการพัฒนา 3 มิติ ได้แก่ เศรษฐกิจ สังคม และสิ่งแวดล้อม

 2. **การขจัดความยากจนต้องคำนึงถึงผู้ที่ถูกละเลยมากที่สุดเป็นอันดับแรก** รวมทั้งการประยุกต์นโยบายเพื่อรองรับลักษณะของความยากจนที่มีหลากหลายมิติมุ่งมั่นที่จะยุติความยากจน ความหิวโหย และให้มั่นใจว่าทุกคนมีสุขภาพดีในทุกที่

 3. **การสนับสนุนให้เกิดสังคมที่สันติ ยุติธรรม อย่างทั่วถึง** ซึ่งสังคมจะต้องเข้าถึงความยุติธรรมมีอย่างเท่าเทียมบนพื้นฐานของการเคารพในสิทธิมนุษยชนรวมถึงสิทธิในการพัฒนา การบังคับใช้กฎหมายอย่างมีประสิทธิภาพและการกำกับดูแลกิจการที่ดีในทุกระดับ

 4. **เน้นการลงทุนกับเด็ก วัยรุ่น และเยวชน ซึ่งจะเป็นตัวแทนการเปลี่ยนแปลงที่สำคัญในการแก้ไขปัญหาต่าง ๆ** เช่น ยุติความยากจนที่สืบทอดระหว่างรุ่น เพิ่มพลังการสร้างอนาคตที่มั่งคง

 5. **ตระหนักถึงภัยคุกคามเร่งด่วนของการเปลี่ยนแปลงสภาพภูมิอากาศ** ซึ่งเป็นหนึ่งในความท้าทายที่ยิ่งใหญ่ที่สุดยุคนี้ เป็นภาระของผู้ยากจน และเปราะบางที่สุด เราจึงต้องตะหนักในเรื่องนี้บนพื้นฐานของความรู้ทางวิทยาศสตร์ที่ดีที่สุดทั้งที่มีอยู่ รวมทั้งที่ประชุมยินดีต่อข้อตกลงปารีสที่มีผลใช้บังคับก่อนกำหนดเวลา สนับสนุนให้ทุกฝ่ายดำเนินการตามข้อตกลงอย่างเต็มที่

**8. เรื่อง การรับรองร่างปฏิญญาร่วมว่าด้วยการประกาศเริ่มการเจรจาความตกลงการค้าเสรีไทย-ตุรกี**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

 1. เห็นชอบต่อร่างปฏิญญาร่วมว่าด้วยการประกาศเริ่มการเจรจาความตกลงการค้าเสรีไทย-ตุรกี

 2. อนุมัติให้รัฐมนตรีว่าการกระทรวงพาณิชย์ หรือผู้ที่ได้รับมอบหมายเป็นผู้ลงนามในร่างปฎิญญาฯ

 ทั้งนี้ หากมีความจำเป็นต้องปรับเปลี่ยนร่างปฏิญญาร่วมว่าด้วยการประกาศเริ่มการเจรจาความตกลงการค้าเสรีไทย-ตุรกี ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พณ. ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย

 **ร่างปฏิญญาฯ มีสาระสำคัญ** ดังนี้

 1. **วัตถุประสงค์** เพื่อแสดงเจตนารมณ์ร่วมกันของประเทศคู่เจรจาในการประกาศเริ่มการเจรจา FTA ไทย-ตุรกี

 2. กำหนดให้เริ่มต้นการเจรจารอบแรกในระหว่างวันที่ 19-20 กรกฎาคม 2560

 3. รับรองที่จะดำเนินการตามเอกสารกำหนดขอบเขตอำนาจหน้าที่ในการเจรจาความตกลงฯ (Terms of Reference Negotiation Guideline for Turkey-Thailand FTA) และเอกสารแนวทางการเจรจาบท

ว่าด้วยการค้าสินค้าในความตกลงการค้าเสรี ไทย-ตุรกี (The Guideline for Trade in Goods Negotiation

For Turkey-Thailand FTA) ซึ่งได้ทำการตกลงกันในการประชุมเตรียมการสำหรับการเปิดเจรจา FTA ไทย-ตุรกี

ระหว่างฝ่ายไทยและฝ่ายตุรกี เมื่อวันที่ 21-22 พฤษภาคม 2558 ณ กรุงเทพมหานคร

 ทั้งนี้ การจัดทำ FTA ไทย-ตุรกี จะช่วยพัฒนาความสัมพันธ์ทางการค้าระหว่างกัน เสริมสร้างศักยภาพของไทยในการส่งออกสินค้าไปยังตลาดใหม่ที่มีศักยภาพ มีประชากรประมาณ 80 ล้านคน มีนักท่องเที่ยวกว่าปีละ 30 ล้านคน และมีขนาดเศรษฐกิจใหญ่เป็นอันดับที่ 19 ของโลก จึงเป็นตลาดที่มีกำลังซื้อสูง โดย FTA จะช่วยลดผลกระทบจากการถูกตัดสิทธิประโยชน์ทางภาษี (Generalized System of Preferences : GSP) ซึ่งตุรกีได้ตัดสิทธิ GSP ของไทยตั้งแต่วันที่ 1 มกราคม 2558 นอกจากนั้น ยังเป็นการขยายโอกาสในการขยายฐานการส่งออกไปยังประเทศเพื่อบ้านในตะวันออกกลาง ยุโรปตะวันออก แอฟริกาเหนือ กลุ่มประเทศบอลข่าน และกลุ่มประเทศเครือรัฐเอกราช (Commonwealth of Independent States : CIS) และเป็นโอกาสในการขยายการลงทุนและใช้สิทธิพิเศษต่าง ๆ จากการที่ตุรกีมีการจัดทำ FTA กับประเทศต่าง ๆ มีผลบังคับใช้แล้วกว่า 23 ประเทศ โดยสินค้าและบริการของไทยที่จะได้รับประโยชน์จากการทำ FTA กับตุรกี ได้แก่ ยานพาหนะ ตู้เย็น พลาสติกชนิดโพลิสสไตรีน ผ้าทอ เมล็ดพืช อาหารฮาลลาล เคมีภัณฑ์อินทรีย์ พลาสติก และผลิตภัณฑ์ ยางและผลิตภัณฑ์ เครื่องใช้ไฟฟ้าและอิเล็กทรอนิกส์ เครื่องจักรกลและส่วนประกอบ เครื่องจักร อุปกรณ์ไฟฟ้าและอิเล็กทรอนิกส์ และชิ้นส่วนยานยนต์ ธุรกิจเกี่ยวกับการท่องเที่ยว ร้านอาหาร โรงแรม สปา ธุรกิจที่เกี่ยวกับการจัดประชุมและนิทรรศการอุตสาหกรรม

แปรรูปผลิตผลทางการเกษตรและประมง

**9. เรื่อง การขออนุมัติลงนามในร่างบันทึกการหารือคณะทำงานเพื่อความร่วมมือไทย (ภาคเหนือ) –**

**ยูนนาน ครั้งที่ 6**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) ดังนี้

                   1. เห็นชอบต่อร่างบันทึกการหารือคณะทำงานเพื่อความร่วมมือไทย (ภาคเหนือ) - ยูนนาน

ครั้งที่ 6

                   2. อนุมัติให้อธิบดีกรมเอเชียตะวันออกหรือผู้ที่ได้รับมอบหมายลงนามในบันทึกการหารือ ฯ

                   3. หากมีความจำเป็นที่ต้องแก้ไขปรับปรุงบันทึกการหารือฯ ในส่วนที่ไม่ใช่สาระสำคัญก่อนมีการลงนาม ให้ กต. สามารถดำเนินการได้โดยไม้ต้องนำเสนอคณะรัฐมนตรีพิจารณาอีกครั้ง

                   **ร่างบันทึกการหารือฯ** มีสาระสำคัญระบุถึงข้อเสนอและแนวทางในการขยายผลความร่วมมือรายสาขาระหว่างกันในประเด็นต่าง ๆ ดังนี้ 1. การส่งเสริมและอำนวยความสะดวกด้านการค้า 2. การส่งเสริมและอำนวยความสะดวกด้านการลงทุน 3. ด้านคมนาคม 4. ด้านเกษตรกรรม 5. ด้านความร่วมมือทางการแพทย์และสาธารณสุข

6. ด้านความสัมพันธ์เมืองพี่เมืองน้อง 7. ด้านการท่องเที่ยว 8. ด้านการศึกษา วัฒนธรรมและการกีฬา

9. ความร่วมมือด้านความมั่นคง 10. ด้านวิทยาศาสตร์ เทคโนโลยีและนวัตกรรม และความร่วมมือทางเทคนิค

11. ความร่วมมือด้านการเงิน 12. ด้านพลังงาน และ 13. ด้านดิจิทัลและโทรคมนาคม

**10. เรื่อง ขออนุมัติเอกสารขอบเขตอำนาจหน้าที่สำหรับคณะทำงานสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง - ล้านช้าง**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

                   1. เห็นชอบต่อร่างขอบเขตอำนาจหน้าที่สำหรับคณะทำงานสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง - ล้านช้าง

 2. อนุมัติให้อธิบดีกรมเจรจาการค้าระหว่างประเทศ หรือผู้ที่ได้รับมอบหมายเป็นผู้ลงนามในร่างขอบเขตอำนาจหน้าที่สำหรับคณะทำงานสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง - ล้านช้าง

                    ทั้งนี้ หากมีความจำเป็นต้องปรับเปลี่ยนร่างขอบเขตอำนาจหน้าที่สำหรับคณะทำงานสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง - ล้านช้าง ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พณ. ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย

           **ร่างขอบเขตอำนาจหน้าที่ (Terms of Reference: TOR)** สำหรับคณะทำงานสาขาความร่วมมือเศรษฐกิจข้ามพรมแดน ภายใต้กรอบความร่วมมือแม่โขง - ล้านช้าง **มีสาระสำคัญ ดังนี้**

                   1. **วัตถุประสงค์**เพื่อจัดตั้งคณะทำงานร่วมในการดำเนินการโครงการต่าง ๆ ที่เกี่ยวข้องกับความร่วมมือเศรษฐกิจข้ามพรมแดนตามที่ได้กำหนดไว้ในปฏิญญาซานย่าในการประชุมผู้นำกรอบความร่วมมือแม่โขง - ล้านช้าง ครั้งที่ 1 และสร้างกลไกการหารือทางด้านเศรษฐกิจระหว่างหน่วยงานที่เกี่ยวข้องของประเทศสมาชิก MLC

2. **หน้าที่ของคณะทำงาน** ส่งเสริมการค้า การลงทุน และความร่วมมือทางเศรษฐกิจระหว่างประเทศสมาชิก ส่งเสริมความร่วมมือโดยครอบคลุมประเด็นด้านเศรษฐกิจต่าง ๆ อาทิ การลงทุน ความเชื่อมโยง (กายภาพและกฎระเบียบ) โครงสร้างพื้นฐานการพัฒนาอุทยานอุตสาหกรรม เขตเศรษฐกิจพิเศษตามแนวชายแดน การพัฒนาทรัพยากรมนุษย์ ความร่วมมือทางการเงิน และด้านอื่น ๆ ที่ประเทศสมาชิกเห็นชอบร่วมกัน

                   3. **องค์ประกอบ** หัวหน้าคณะทำงานของแต่ละประเทศสมาชิกประกอบด้วย ระดับอธิบดีหรือรองอธิบดีจากกระทรวงพาณิชย์หรือกระทรวงเศรษฐกิจจากกัมพูชา สาธารณรัฐประชาชนจีน สาธารณรัฐประชาธิปไตยประชาชนลาว เมียนมา ไทย และเวียดนาม

                   4. **การประชุมและการรายงานผล** คณะทำงานจะประชุมปีละ 1 ครั้ง หรือตามที่สมาชิกตกลงกัน โดยจะรายงานผลต่อหน่วยงานหลักที่เกี่ยวข้องและรายงานต่อระดับเจ้าหน้าที่อาวุโส รัฐมนตรีและผู้นำตามลำดับ

|  |
| --- |
| **แต่งตั้ง** |

**11. เรื่อง การแต่งตั้งคณะกรรมการพัฒนาการบริหารงานยุติธรรมระดับจังหวัด (กพยจ.)**

 คณะรัฐมนตรีมีมติเห็นชอบในหลักการการแต่งตั้งคณะกรรมการพัฒนาการบริหารงานยุติธรรมระดับจังหวัด (กพยจ.) ตามที่ รองนายกรัฐมนตรี (นายวิษณุ เครืองาม) ประธานกรรมการพัฒนาการบริหารงานยุติธรรมแห่งชาติเสนอ และให้กระทรวงมหาดไทย กระทรวงยุติธรรม และสำนักงบประมาณรับไปพิจารณาดำเนินการในส่วนที่เกี่ยวข้องต่อไป

 **องค์ประกอบและอำนาจหน้าที่ของ กพยจ.** มีดังนี้

 1. **องค์ประกอบ**ของ กพยจ. ประกอบด้วย อัยการจังหวัดเป็นที่ปรึกษา ผู้ว่าราชการจังหวัด เป็นประธานกรรมการ กรรมการประกอบด้วย ปลัดจังหวัด ท้องถิ่นจังหวัด ผู้บังคับการตำรวจภูธรจังหวัด รองผู้อำนวยการรักษาความมั่นคงภายในจังหวัด ฝ่ายทหาร ประธานสภาทนายความจังหวัด นายกองค์การบริหารส่วนจังหวัด ผู้บัญชาการเรือนจำจังหวัด ผู้อำนวยการสถานพินิจและคุ้มครองเด็กและเยาวชนจังหวัด ผู้อำนวยการสำนักงานคุมประพฤติจังหวัด ผู้อำนวยการสำนักงานบังคับคดีจังหวัด คณบดีคณะนิติศาสตร์หรือหัวหน้าภาควิชานิติศาสตร์ที่มีการเรียนการสอนในระดับอุดมศึกษาในจังหวัด โดยเลือกกันเอง จำนวน 1 คน (ถ้ามี) ผู้แทนอาสาสมัครในพื้นที่ที่ผู้ว่าราชการจังหวัดแต่งตั้งไม่เกิน 4 คน โดยมี ยุติธรรมจังหวัด เป็นกรรมการและเลขานุการ เจ้าหน้าที่สำนักงานยุติธรรมจังหวัดที่ยุติธรรมจังหวัดมอบหมาย จำนวน 2 คน เป็นผู้ช่วยเลขานุการ

 2. **อำนาจหน้าที่**

 (1) เสนอแผนการดำเนินการไปสู่แผนยุทธศาสตร์ของจังหวัด แผนพัฒนาจังหวัด และแผนพัฒนากลุ่มจังหวัด รวมทั้งบูรณาการงบประมาณในระดับพื้นที่

 (2) บูรณาการความร่วมมือระหว่างหน่วยงานราชการ องค์กรเอกชน และประชาชนในการแก้ไขฟื้นฟู ติดตามดูแล ช่วยเหลือและสงเคราะห์ผู้กระทำผิดในชุมชนที่เหมาะสมในจังหวัดและสอดคล้องกับสถานการณ์ของจังหวัด ตลอดจนเป็นหน่วยงานในการประสานงานเพื่อสนับสนุนงบประมาณและการดำเนินการที่เกี่ยวข้องในพื้นที่

 (3) กำหนดแนวทางในการส่งเสริม สนับสนุนให้ส่วนราชการ หน่วยงาน และองค์กรปกครองส่วนท้องถิ่น เสริมสร้างให้ประชาชนในจังหวัดเข้าถึงการบริการในกระบวนการยุติธรรม รวมทั้งส่งเสริมสนับสนุนให้ภาคประชาชนเข้ามามีส่วนร่วมในการให้บริการในกระบวนการยุติธรรม

 (4) กำหนดแนวทางการป้องกัน เฝ้าระวังปัญหาอาชญากรรม การทุจริตประพฤติมิชอบของเจ้าหน้าที่รัฐ และการกระทำผิดกฎหมายต่าง ๆ ในจังหวัด รวมถึงการแจ้งเบาะแสข้อมูลการกระทำผิดกฎหมาย

 (5) ประสาน กำกับ ดูแลเกี่ยวกับการเชื่อมโยงฐานข้อมูล เช่น ข้อมูลระบบงาน ข้อมูลกลุ่มเป้าหมาย ฯ ต่อหน่วยงานที่เกี่ยวข้องในจังหวัด

 (6) กำกับ ติดตามและรายงานผลการดำเนินการเสนอข้อคิดเห็นเพื่อปรับปรุงมาตรการ กลไกในการดำเนินการให้คณะอนุกรรมการภายใต้ กพยช. หรือหน่วยงานที่เกี่ยวข้อง เพื่อรายงานต่อ กพยช. ทราบและพิจารณา

 (7) แต่งตั้งคณะอนุกรรมการ หรือคณะทำงาน หรือศูนย์ขับเคลื่อนการดำเนินงาน กพยจ. เพื่อสนับสนุนการดำเนินการอื่นใดเพื่อให้การดำเนินการเกิดเป็นรูปธรรมและเป็นไปอย่างมีประสิทธิภาพ

 (8) ดำเนินการอื่น ๆ ตามที่ได้รับมอบหมายจากนายกรัฐมนตรีคณะรัฐมนตรี และรัฐมนตรีว่าการกระทรวงยุติธรรม

**12. เรื่อง การเปลี่ยนโฆษกกระทรวงดิจิทัลเพื่อเศรษฐกิจและสังคม**

 คณะรัฐมนตรีรับทราบการเปลี่ยนโฆษกกระทรวงดิจิทัลเพื่อเศรษฐกิจและสังคม (ดศ.) จาก **จากเดิม** นายฉัตรชัย คุณปิติลักษณ์ รองผู้อำนวยการสำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน) **เป็น** นาวาอากาศเอก สมศักดิ์ ขาวสุวรรณ์ รองปลัด ดศ. ตามที่ ดศ. เสนอ

**13. เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการการทางพิเศษแห่งประเทศไทย**

คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการการทางพิเศษแห่งประเทศไทย จำนวน 5 คน เนื่องจากประธานกรรมการและกรรมการผู้ทรงคุณวุฒิเดิมจะครบวาระสามปี ในวันที่ 20 กรกฎาคม 2560 ดังนี้

 1. พลเอก วิวรรธน์ สุชาติ ประธานกรรมการ 2. พลอากาศเอก ยุทธนา สุกุมลจันทร์ กรรมการผู้ทรงคุณวุฒิ 3. นายเจษฎา พรหมจาต กรรมการผู้ทรงคุณวุฒิ (เป็นบุคคลในบัญชีรายชื่อกรรมการรัฐวิสาหกิจฯ)

 4. นายปกรณ์ อาภาพันธุ์ กรรมการผู้ทรงคุณวุฒิ

 5. นางพงษ์สวาท กายอรุณสุทธ์ กรรมการผู้ทรงคุณวุฒิ

 (เป็นบุคคลในบัญชีรายชื่อกรรมการรัฐวิสาหกิจฯ)

 ทั้งนี้ ตั้งแต่วันที่ 21 กรกฎาคม 2560 เป็นต้นไป

**14. เรื่อง แต่งตั้งกรรมการผู้ทรงคุณวุฒิในคณะกรรมการสภาวิชาชีพวิทยาศาสตร์และเทคโนโลยี**

 คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้งกรรมการผู้ทรงคุณวุฒิในคณะกรรมการสภาวิชาชีพวิทยาศาสตร์และเทคโนโลยี จำนวน 4 คน แทนกรรมการผู้ทรงคุณวุฒิเดิมที่ดำรงตำแหน่งครบวาระสามปีแล้ว เมื่อวันที่ 2 กันยายน 2559 ดังนี้ 1. ผู้ช่วยศาศตร์ตราจารย์สมพร จองคำ 2. นางสาวสมคิด บัวเพ็ง 3. รองศาสตราจารย์ธณัฏฐ์คุณ มงคลอัศวรัตน์ และ 4. นายชาญยุทธ์ ภาณุทัต ทั้งนี้ ตั้งแต่ วันที่ 18 กรกฎาคม 2560 เป็นต้นไป

**15. เรื่อง การแต่งตั้งกรรมการผู้ทรงคุณวุฒิในคณะกรรมการส่งเสริมศิลปะร่วมสมัย ตามพระราชบัญญัติส่งเสริมศิลปะร่วมสมัย พ.ศ. 2551**

 คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้งกรรมการผู้ทรงคุณวุฒิในคณะกรรมการส่งเสริมศิลปะร่วมสมัย ตามพระราชบัญญัติส่งเสริมศิลปะร่วมสมัย พ.ศ. 2551 จำนวน 12 คน แทนกรรมการผู้ทรงคุณวุฒิเดิมที่ได้ดำรงตำแหน่งครบวาระสองปีแล้ว เมื่อวันที่ 6 เมษายน 2560 ดังนี้

 1. **ผู้ทรงคุณวุฒิจากผู้มีความรู้ความเชี่ยวชาญด้านศิลปะร่วมสมัย**

 1.1 นายวีระศักดิ์ โควสุรัตน์ สาขาภาพยนตร์

 1.2 นายศิริศักดิ์ คชพัชรินทร์ สาขาภาพยนตร์ (แอนิเมชัน)

 1.3 ศาสตราจารย์วิโชค มุกดามณี สาขาทัศนศิลป์

 1.4 นางชมัยภร บางคมบาง สาขาวรรณศิลป์

 1.5 นายวรนันทน์ ชัชวาลทิพากร สาขาทัศนศิลป์

 1.6 นายปัญญา วิจินธนสาร สาขาทัศนศิลป์

 1.7 นายยอดเยี่ยม เทพธรานนท์ สาขาสถาปัตยกรรม

 1.8 นายพลพัฒน์ อัศวะประภา สาขาออกแบบเครื่องแต่งกาย

 2. **ผู้ทรงคุณวุฒิจากนักวิชาการด้านศิลปะร่วมสมัยจากสถาบันอุดมศึกษาทั้งภาครัฐและเอกชน**

 2.1 นายสุรัตน์ จงดา สาขาการแสดง

 2.2 ศาสตราจารย์ณรงค์ฤทธิ์ ธรรมบุตร สาขาดนตรี

 2.3 นายอานันท์ นาคคง สาขาดนตรี

 2.4 ผู้ช่วยศาสตราจารย์เอกพงษ์ ตรีตรง สาขามัณฑนศิลป์

 ทั้งนี้ ตั้งแต่วันที่ 18 กรกฎาคม 2560 เป็นต้นไป

**16. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงมหาดไทย)**

 คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายฉัตรชัย พรหมเลิศ**

อธิบดีกรมป้องกันและบรรเทาสาธารณภัย ให้ดำรงตำแหน่ง ปลัดกระทรวง สำนักงานปลัดกระทรวง กระทรวงมหาดไทย ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**17. เรื่อง การแต่งตั้งข้าราชการให้ดำรงตำแหน่งผู้อำนวยการสำนักข่าวกรองแห่งชาติ (นักบริหารสูง)**

**(สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายชูเกียรติ มาลินีรัตน์** รองผู้อำนวยการสำนักข่าวกรองแห่งชาติ ให้ดำรงตำแหน่ง ผู้อำนวยการสำนักข่าวกรองแห่งชาติ สำนักนายกรัฐมนตรี ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพาณิชย์)**

 คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้ง **นางนันทวัลย์ ศกุนตนาค**

อธิบดีกรมการค้าภายใน ให้ดำรงตำแหน่ง ปลัดกระทรวง สำนักงานปลัดกระทรวง กระทรวงพาณิชย์ ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้ง **นายพสุ โลหารชุน** อธิบดี (นักบริหาร ระดับสูง) กรมส่งเสริมอุตสาหกรรม กระทรวงอุตสาหกรรม ให้ดำรงตำแหน่งปลัดกระทรวง (นักบริหารระดับสูง) สำนักงานปลัดกระทรวง กระทรวงอุตสาหกรรม ตั้งแต่วันที่ 1 ตุลาคม 2560 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**20. เรื่อง แต่งตั้งประธานกรรมการและกรรมการอื่นในคณะกรรมการการท่าเรือแห่งประเทศไทย**

 คณะรัฐมนตรีมีมติตามที่กระทรวงคมนาคมเสนอแต่งตั้งประธานกรรมการและกรรมการอื่น

ในคณะกรรมการการท่าเรือแห่งประเทศไทย รวม 10 คน เนื่องจากคณะกรรมการชุดเดิมได้ดำรงตำแหน่งครบวาระ

สามปีแล้ว เมื่อวันที่ 30 มิถุนายน 2560 รวม 7 คน และที่จะครบวาระในวันที่ 20 กรกฎาคม 2560 อีก 3 คน ดังนี้

 1. นายสุรงค์ บูลกุล ประธานกรรมการ

 2. พลเรือเอก ชัยณรงค์ เจริญรักษ์ กรรมการ

 3. นางปัทมา เธียรวิศิษฎ์สกุล กรรมการ

 4. นายจำเริญ โพธิยอด กรรมการ

 5. นายกฤชเทพ สิมลี กรรมการ

 6. นายจุฬา สุขมานพ กรรมการ

 7. นายฐิติพงศ์ นันทาภิวัฒน์ กรรมการ

 8. นายประเวศ อรรถศุภผล กรรมการ

 9. นางปรารถนา มงคลกุล กรรมการ

 10. นางชนัญญารักษ์ เพ็ชร์รัตน์ กรรมการ

 ทั้งนี้ บุคคลในลำดับที่ 1-7 มีผลตั้งแต่วันที่ 18 กรกฎาคม 2560 เป็นต้นไป

 บุคคลในลำดับที่ 8-10 มีผลภายหลังวันที่ 20 กรกฎาคม 2560

**\*\*\*\*\*\*\*\*\*\*\*\*\*\*\*\*\*\*\***